Mon, 03 Nov 2025 15:19:49 +0000

⁣‎আলোচিত বাপ্পী খুনের আসামি গ্রেফতারের দাবিতে কুতুবদিয়ায় মানববন্ধন

‎

‎নিজস্ব প্রতিবেদক | কুতুবদিয়া

‎

‎কক্সবাজারের কুতুবদিয়া উপজেলার লেমশীখালী মতিরবাপের পাড়ার আলোচিত বাপ্পী খুনের আসামিদের দ্রুত গ্রেফতারের দাবিতে মানববন্ধন অনুষ্ঠিত হয়েছে।

‎

‎সোমবার (৩ নভেম্বর ২০২৫) বিকেলে কুতুবদিয়া উপজেলা গেইটের সামনে এলাকাবাসীর উদ্যোগে এ মানববন্ধন অনুষ্ঠিত হয়। এতে স্থানীয় জনসাধারণ, বিভিন্ন সংগঠনের নেতৃবৃন্দ ও নিহতের স্বজনরা অংশ নেন।

‎

‎মানববন্ধনে কান্নাজড়িত কণ্ঠে বক্তব্য রাখেন নিহত বাপ্পীর পিতা কায়মুল হুদা ও মা রুজিনা আখতার। তারা অভিযোগ করে বলেন, “উত্তর কৈয়ারবিল সেন্টারপাড়ায় প্রকাশ্যে দিবালোকে গরীব ও অসহায় পরিবারের একমাত্র অবলম্বন বাপ্পীকে পূর্ব শত্রুতার জেরে নৃশংসভাবে খুন করা হয়েছে। ঘটনার এক সপ্তাহ পার হলেও এখনো এজাহারভুক্ত আসামিদের কেউ গ্রেফতার হয়নি।”

‎

‎তারা আরও বলেন, “আমরা এখন উল্টো আসামি পক্ষের হুমকির মধ্যে দিন কাটাচ্ছি। প্রশাসন দ্রুত পদক্ষেপ না নিলে আমাদের জীবনও হুমকির মুখে পড়বে।”

‎

‎মানববন্ধনে বক্তারা বলেন, “একজন নিরীহ যুবককে প্রকাশ্যে হত্যা করা হয়েছে—এটি কোনোভাবেই মেনে নেওয়া যায় না। প্রশাসন দ্রুত আসামিদের গ্রেফতার করে দৃষ্টান্তমূলক শাস্তি নিশ্চিত না করলে এলাকাবাসী কঠোর আন্দোলনের হুঁশিয়ারি দেয়।”

‎

‎মানববন্ধনে এলাকাবাসী ছাড়াও বিভিন্ন সামাজিক সংগঠনের নেতৃবৃন্দ উপস্থিত ছিলেন।

‎

‎📅 (০৩ নভেম্বর ২০২৫)

‎📍 কুতুবদিয়া, কক্সবাজার

‎