চট্টগ্রাম-১৩ (আনোয়ারা-কর্ণফুলী) বিএনপির সাবেক সাংসদ নিজামের প্রার্থীতা বাতিলের দাবিতে কাফনের কাপড় পর

Fri, 14 Nov 2025 09:44:02 +0000

চট্টগ্রাম-১৩ আনোয়ারা-কর্ণফুলী আসনে বিএনপির মনোনয়ন প্রাপ্ত সাবেক সাংসদ সরওয়ার জামাল নিজামের প্রার্থীতা বাতিলের দাবিতে কাফনের কাপড় পরে মশাল মিছিল অনুষ্ঠিত হয়েছে।
বৃহস্পতিবার (১৩ নভেম্বর) সন্ধ্যা থেকে রাত আটটা পর্যন্ত আনোয়ারা উপজেলার কালাবিবি দীঘির মোড় থেকে কর্ণফুলী টানেল চত্বর সড়কে আনোয়ারা-কর্ণফুলী উপজেলার তৃণমূল বিএনপির নেতারা এই মিছিল করেন। পরে টালেন চত্বরে অবস্থান নিয়ে সমাবেশ করেন বিক্ষোভকারীরা।
বিক্ষোভকারীরা সদ্য ঘোষিত প্রার্থী সাবেক সংসদ সদস্য সরওয়ার জামাল নিজামকে ‘আওয়ামী-সুবিধাবাদী’ আখ্যা দিয়ে মশাল, ব্যানার ও ফেস্টুন হাতে নিয়ে স্লোগান দেন- ‘অবৈধ প্রার্থী মানি না, মানব না’। বিক্ষোভকারীরা চত্ত্বরে আগুন জ্বালিয়ে প্রায় ঘণ্টাখানেক রাস্তায় অবস্থান নেন। এতে বন্ধ হয়ে যায় যান চলাচল।
বিক্ষোভে অংশ নেওয়া কর্মী-সমর্থকরা অভিযোগ করেন, দীর্ঘ ১৭ বছর ধরে বিএনপিকে আগলে রাখা ত্যাগী নেতা চট্টগ্রাম দক্ষিণ জেলা বিএনপির সদস্য সচিব লায়ন মুহাম্মদ হেলাল উদ্দিনকে অন্যায়ভাবে মনোনয়ন থেকে বঞ্চিত করা হয়েছে। এই আসনে লায়ন মুহাম্মদ হেলাল উদ্দিনের বিকল্প কোনো প্রার্থী মেনে নেওয়া হবে না। এসময় তারা সরওয়ার জামাল নিজামের মনোনয়ন বাতিল করে মুহাম্মদ হেলাল উদ্দিনকে প্রার্থী ঘোষণার দাবি জানান।
এছাড়াও মনোনয়ন ঘোষণার পরই তাঁর অনুসারীরা উপজেলার বিভিন্ন দপ্তর, ব্যবসা প্রতিষ্ঠান, শিল্প কারখানা ও সাধারণ মানুষের ওপর বেপরোয়া হয়ে উঠে বলেও অভিযোগ তুলেন মিছিলে আসা সাধারণ মানুষ।
এসময় উপস্থিত ছিলেন, বিএনপির কারা নির্যাতিত ত্যাগী নেতা রফিক ডিলার, আবুল কাসেম, মোস্তাক আহমেদ, জামাল হোসেন, মুজিব, মো. শাহজাহান, জীবন, মোহাম্মদ মারুফ, মোহাম্মদ ইমন, আবু কালাম, মো. তারেক, এরশাদ, শফিউল, ইউচুপ, এরফানুর রশীদ, রুবেল, মো. আবছার, হাসান, মহিউদ্দিন, তৌহিদ, নয়ন, মালেক, শামসুল, দস্তগীর, হোসেনসহ আনোয়ারা ও কর্ণফুলীর কয়েক হাজার সাধারণ মানুষ এতে অংশ নেন।
উল্লেখ্য গত ৪ নভেম্বর গুলশানে বিএনপির চেয়ারপারসনের রাজনৈতিক কার্যালয়ে এক সংবাদ সম্মেলনে দলের মহাসচিব মির্জা ফখরুল ইসলাম আলমগীর ২৩৭টি আসনের সম্ভাব্য প্রার্থীর নাম ঘোষণা করেন। সেখানেই আসন্ন ত্রয়োদশ জাতীয় সংসদ নির্বাচনে চট্টগ্রাম-১৩ (আনোয়ারা-কর্ণফুলী) সংসদীয় আসনে সাবেক সাংসদ সরওয়ার জামাল নিজামের নাম ঘোষণা করা হয়।